ໃນໂອກາດເດີນທາງໄປຢ້ຽມຢາມ ແລະມອບເຄື່ອງຊ່ວຍເຫລືອໃຫ້ປະຊາຊົນທີ່ໄດ້ຮັບຜົນ ກະທົບຈາກໄພນໍ້າຖ້ວມຢູ່ເມືອງຊົນນະບູລີ ແຂວງສະຫວັນນະເຂດ ໃນລະຫວ່າງວັນທີ 14-15 ພະຈິກ 2020 ທ່ານປອ.ບຸນທອງ ຈິດມະນີ ກຳມະການກົມການເມືອງສູນກາງພັກ, ຄະນະເລຂາທິການ ສູນກາງພັກ, ຮອງນາຍົກລັດຖະມົນຕີ, ປະທານຄະນະກວດກາສູນກາງພັກ, ປະທານອົງການກວດກາ ລັດຖະບານ ແລະຫົວໜ້າອົງການຕ້ານການສໍ້ລາດບັງຫຼວງຂັ້ນສູນກາງ ໄດ້ໃຫ້ກຽດໂອ້ລົມຄະນະພັກ ຄະນະນໍາກອງບັນຊາການທະຫານແຂວງສະຫວັນນະເຂດ ຢູ່ທີ່ຫ້ອງປະຊຸມກອງບັນຊາການທະຫານ ແຂວງ ເຂົ້າຮ່ວມຮັບຟັງ ມີທ່ານປອ.ເພັດ ພົມພິພັກ ກໍາມະການສູນກາງພັກ, ລັດຖະມົນຕີກະຊວງ ກະສິກໍາແລະປ່າໄມ້, ທ່ານສັນຕິພາບ ພົມວິຫານກໍາມະການສູນກາງພັກ, ເລຂາພັກແຂວງເຈົ້າແຂວງ ສະຫວັນນະເຂດ,ມີຄະນະພັກ, ຄະນະບັນຊາຕະຫຼອດຮອດນາຍແລະພົນທະຫານອ້ອມຂ້າງ ກອງບັນຊາການທະຫານແຂວງສະຫວັນນະເຂດເຂົ້າຮ່ວມຮັບຟັງ.
ກ່ອນອື່ນ ພັກເອກສີທະວີໄຊ ຫົວໜ້າກອງບັນການທະຫານແຂວງໄດ້ລາຍງານສະພາບການ ເຄື່ອນໄຫວ 3 ເດືອນທ້າຍປີຂອງຄະນະພັກຄະນະບັນຊາການທະຫານແຂວງ ໃຫ້ທ່ານຮອງນາຍົກ ລັດຖະມົນຕີ ແລະຄະນະຊາບເປັນຕົ້ນສະພາບວຽກງານປ້ອງກັນຊາດທັງພາຍໃນແລະພາຍນອກ, ການຫັນພະນັກງານນັກຮົບລົງກໍ່ສ້າງຮາກຖານ, ການເກັບກໍາຂໍ້ມູນ ແລະຝຶກອົບຮົມຫັດແອບວຽກງານ ບ້ານປ້ອມໝັ້ນສູ້ຮົບລຽນຕິດ, ສົມທົບກັບກໍາລັງປ້ອງກັນຄວາມສະຫງົບໃນການປ້ອງກັນເວນຍາມ ກອງປະຊຸມໃຫຍ່ 3 ຂັ້ນຂອງພັກ, ການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ V ຂອງອົງ ຄະນະພັກກອງບັນຊາການທະຫານແຂວງ, ການເຄື່ອນໄຫວຕ້ານ ແລະແກ້ໄຂປະກົດການຫຍໍ້ທໍ້ ຢູ່ບັນດາກົມກອງ, ວຽກງານພະລາທິການແລະວຽກງານອື່ນໆ.
ຈາກນັ້ນທ່ານປອ.ບຸນທອງ ຈິດມະນີ ຮອງນາຍົກລັດຖະມົນຕີ ໄດ້ໃຫ້ກຽດໂອ້ລົມຕໍ່ຄະນະພັກ-ຄະນະບັນຊາການທະຫານແຂວງສະຫວັນນະເຂດ ກ່ອນອື່ນທ່ານໄດ້ສະແດງຄວາມຊົມເຊີຍຕໍ່ບັນດາ ຜົນງານທີ່ກອງບັນຊາການທະຫານແຂວງຍາດມາໄດ້ໃນໄລຍະຜ່ານມາ ແລະເນັ້ນໜັກໃຫ້ເອົາໃຈໃສ່ ບາງບັນຫາຕື່ມອີກເປັນຕົ້ນ:ສືບຕໍ່ຫັນລົງກໍ່ສ້າງຮາກຖານຢູ່ທ້ອງຖິ່ນເພື່ອກໍາແໜ້ນປະຊາຊົນ, ກໍາແໜ້ນ ສະພາບການເຄື່ອນໄຫວຂອງກຸ່ມຄົນບໍ່ຫວັງດີທີ່ຫວັງມ້າງເພທໍາລາຍລະບອບການເມືອງຂອງພວກເຮົາ, ສຶກສາອົບຮົມ ແລະສ້າງສະຕິເປັນເຈົ້າໃຫ້ປະຊາຊົນມີສ່ວນຮ່ວມໃນການປະກອບສ່ວນເຂົ້າໃນການ ປ້ອງກັນຊາດ-ປ້ອງກັນຄວາມສະຫງົບ; ຝຶກແອບກໍາລັງຢູູ່ທ້ອງຖິ່ນຮາກຖານໃຫ້ເຂັ້ມແຂງ. ສືບຕໍ່ ເພີ່ມທະວີການປັບປຸງກໍາລັງໃຫ້ມີຄວາມເຂັ້ມແຂງ ເປັນຕົ້ນການສຶກສາອົບຮົມການເມືອງແນວຄິດ ໃຫ້ທົ່ວກໍາລັງປ້ອງກັນຊາດໃຫ້ມີສະຕິຕໍ່ການຈັດຕັ້ງ, ມີສະຕິຕໍ່ກຸ່ມຄົນບໍ່ຫວັງດີ ແລະມີນໍ້າໃຈຊາດນໍ້າໃຈ ຮັບໃຊ້ ປະຊາຊົນຢ່າງແທ້ຈິງ ພ້ອມທັງປັບປຸງທາງດ້ານເຕັກນິກການທະຫານໃຫ້ທັນສະໄໝ ທັງຍຸດທະວິທີສູ້ຮົບ ແລະຍຸດໂທປະກອນໂດຍຕິດພັນກັບມູນເຊື້ອອົງອາດກ້າຫານ ຂອງກອງທັບ ປະຊາຊົນລາວ. ເຮັດພະລາທິການກັບທີ່ສ້າງຄວາມເຂັ້ມແຂງດ້ວຍຕົນເອງແລະເພິ່ງຕົນເອງໄດ້; ກໍ່ສ້າງພັກ-ພະນັກງານໃນຖັນແຖວເຫຼົ່າຮົບໃຫ້ມີຄວາມໜັກແໜ້ນຕິດພັນກັບ ຄໍາຂວັນສ້າງພັກ ໃຫ້ປອດໃສ, ເຂັ້ມແຂງແລະໜັກແໜ້ນ.
ໂອກາດນີ້ທ່ານຮອງນາຍົກລັດຖະມົນຕີຍັງໄດ້ມອບເງິນເພື່ອຊຸກຍູ້ວຽກງານປ້ອງກັນຊາດ ແລະທັງເປັນການໃຫ້ກໍາລັງໃຈແກ່ນາຍແລະພົນທະຫານທີ່ເຮັດໜ້າທີ່ເປັນຮົ້ວຂອງປະເທດຊາດກໍ່ຄືຂອງແຂວງສະຫວັນນະເຂດຈໍານວນ 50 ລ້ານກີບ.
ໂດຍ: ແສງເພັດແຊ່ຈ່າວ